IFEC ตั้ง 2 บ.ย่อยแห่งใหม่รวมมูลค่า 400 ลบ.
IFEC ตั้ง 2 บ.ย่อยรวมมูลค่า 400 ลบ.เพื่อลงทุนธุรกิจจำหน่ายกระแสไฟฟ้าจากพลังงานแสงอาทิตย์ และดำเนินธุรกิจในการเป็นตัวแทนจำหน่ายเครื่องจักร อุปกรณ์ และอะไหล่ที่เกี่ยวกับการขนส่งคมนาคม และอื่นๆ รวมถึงการประมูลที่เกี่ยวเนื่องกับการเป็นตัวแทนจำหน่ายเครื่องจักรและอุปกรณ์ดังกล่าว
6 ส.ค. 2558

บริษัท อินเตอร์ ฟาร์อีสท์ วิศวการ จากัด (มหาชน) หรือ IFEC เปิดเผยว่า บริษัทเข้าซื้อที่ดินพร้อมสิ่งปลูกสร้าง โดยในเรื่องการเข้าซื้อที่ดินและสิ่งปลูกสร้าง มีมูลค่าราคาซื้อขาย 60,000,000 บาท ราคาประเมิน 63,000,000 บาท ประเมินราคาโดย บริษัท โนเบิ้ล พร็อพเพอร์ตี้ แวลูเอชั่น จำกัด โดยเป็นที่ดิน เขตห้วยขวาง จังหวัดกรุงเทพมหานคร ซึ่งเป็นอาคารพาณิชย์ 7 ชั้น เพื่อรองรับการขยายตัวของธุรกิจของบริษัทและบริษัทย่อย
ทั้งนี้ บริษัทได้มีการจัดตั้งบริษัทย่อยอีก 2 แห่ง คือ บริษัท อินเตอร์ ฟาร์อีสท์ โซล่าร์ จำกัด “ISOLAR” และบริษัท อินเตอร์ ฟาร์อีสท์ เทรดดิ้ง จำกัด “ITRADE”
สำหรับบริษัท อินเตอร์ ฟาร์อีสท์ โซล่าร์ จำกัด “ISOLAR” บริษัทถือหุ้น 100% เพื่อประกอบธุรกิจผลิตและจำหน่ายกระแสไฟฟ้าจากพลังงานแสงอาทิตย์ มีทุนจดทะเบียน 300,000,000 บาท ซึ่งเป็นหุ้นสามัญ จำนวน 3,000,000 หุ้น มูลค่าที่ตราไว้หุ้นละ 100 บาท
ส่วนบริษัท อินเตอร์ ฟาร์อีสท์ แคป แมนเนจเม้นท์ จำกัด “ICAP” ลงทุนเพื่อจัดตั้งบริษัทย่อย คือ บริษัท อินเตอร์ ฟาร์อีสท์ เทรดดิ้ง จำกัด “ITRADE” โดยบริษัทถือหุ้น 100% เพื่อดำเนินธุรกิจในการเป็นตัวแทนจำหน่ายเครื่องจักร อุปกรณ์ และอะไหล่ที่เกี่ยวกับการขนส่งคมนาคม และอื่นๆ รวมถึงการประมูลที่เกี่ยวเนื่องกับการเป็นตัวแทนจำหน่ายเครื่องจักรและอุปกรณ์ดังกล่าว มีทุนจดทะเบียน 100,000,000 บาท ซึ่งเป็นหุ้นสามัญ จำนวน 1,000,000 หุ้น มูลค่าที่ตราไว้หุ้นละ 100 บาท
ทั้งนี้ ทั้งสองบริษัทย่อยเป็นการลงทุนโดยมีแหล่งเงินทุนมาจาก กระแสเงินสดของบริษัท ซึ่งรวมมูลค่า 400 ล้านบาท